## Rješenje Agencije za zaštitu tržišnog natjecanja, klasa: UP/I 430-01/2007-04/41, urbroj: 580-03-08-54-15 od 12. ožujka 2008.

### NN 90/2008 (1.8.2008.), Rješenje Agencije za zaštitu tržišnog natjecanja, klasa: UP/I 430-01/2007-04/41, urbroj: 580-03-08-54-15 od 12. ožujka 2008.

# AGENCIJA ZA ZAŠTITU TRŽIŠNOG NATJECANJA

2895
Agencija za zaštitu tržišnog natjecanja, temeljem članka 5. i članka 13. stavka
1. Zakona o državnim potporama (»Narodne no­vine«, broj 140/05), u upravnom
postupku odobrenja državne potpore poduzetniku Lošinjska plovidba – Brodarstvo
d.d. sa sjediš­tem u Malom Lošinju, Privlaka b.b., pokrenutom temeljem zahtjeva
Ministarstva mora, prometa i infrastrukture Republike Hrvatske, sa sjedištem u
Zagrebu, Prisavlje 14, temeljem odluke Vijeća za zaštitu tržišnog natjecanja, sa
101. sjednice, održane 12. ožujka 2008., donosi sljedeće

## RJEŠENJE

I. Odobrava se državna potpora u obliku subvencije sadržana u Programu
Međuobalna plovidba 2008. – 2010., jer je sukladna Zakonu o državnim potporama.
II.1. Ministarstvo mora, prometa i infrastrukture Republike Hrvatske vodit će
tijekom razdoblja od 2008. do 2010. evidenciju troškova poduzetnika Lošinjska
plovidba – Brodarstvo d.d., sa sjedištem u Malom Lošinju, Privlaka b.b., koji su
nastali obavljanjem usluge međuobalnog povezivanja. Pri izračunu troškova,
Ministarstvo mora, prometa i infrastrukture Republike Hrvatske dužno je
slijediti kriterije koji se temelje na općeprihvaćenim
troškovno-računovodstvenim načelima. Iznos naknade troškova nastalih obavljanjem
usluge međuobalnog povezivanja procijenit će se temeljem poslovnih rezultata iz
prethodne godine, dok će se konačni obračun naknade troškova izvršiti krajem
tekuće godine.
II.2. Ministarstvo mora, prometa i infrastrukture Republike Hrvatske dostavit će
Agenciji za zaštitu tržišnog natjecanja dokaz o vođenju evidencije troškova i
konačni obračun iz točke II.1. izreke ovog rješenja i to najkasnije do 31.
siječnja tekuće godine za prethodnu godinu, za razdoblje od 2008. do 2010.
III. Ovo rješenje bit će objavljeno u »Narodnim novinama«.
Obrazloženje
1. ZAHTJEV ZA POKRETANJE POSTUPKA
Agencija za zaštitu tržišnog natjecanja (dalje: Agencija) zaprimila je 28.
studenog 2007., od Ministarstva mora, turizma, prometa i razvitka Republike
Hrvatske (dalje: Ministarstvo) zahtjev za izdavanje odobrenja o sukladnosti
Programa Međuobalna plovidba, vezano uz transfere financijskih sredstava putem
rashodne strane Državnog proračuna Republike Hrvatske u obliku subvencije koja
je namijenjena poduzetniku Lošinjska plovidba – Brodarstvo d.d., sa sjedištem u
Malom Lošinju, Privlaka b.b. U prilogu predmetnog zahtjeva dostavljen je i
izvještaj o državnoj potpori za međuobalno prometno povezivanje »Plava
autocesta« – Probni program za 2008. godinu te Obrazac prijave državne potpore u
pisanom i elektronskom obliku.
Planirane subvencije u iznosu od 40.000.000,00 kuna odnose se na linije koje
povezuju jadranske luke Gioia Tauro (Italija) – Bar (Crna Gora) – Split – Zadar
i Gioia Tauro – Ploče i iznose:
– 15.428.400,00 kuna za 2008.,
– 13.271.600,00 kuna za 2009., te
– 11.300.000,00 kuna za 2010.
Iznos koji je planiran za navedenu namjenu dobiven je iskazom troškova
poduzetnika planiranih u 2008. za obavljanje usluge međuobalnog povezivanja, a
temelji se na procjeni od najviše 52 putovanja godišnje, s tim da će jedno
putovanje trajati do 7 dana.
S obzirom na to da transfer financijskih sredstava putem rashodne strane
Državnog proračuna Republike Hrvatske u obliku subvencije iz mjere Međuobalna
plovidba sadrži elemente državne potpore, ista je podnesena Agenciji na
odobrenje, sukladno članku 12. stavku 1. Zakona o državnim potporama (dalje:
ZDP).
Na prijedloge akata podnesenih sukladno članku 12. stavku 1. ZDP-a, Agencija
donosi rješenje iz članka 13. ZDP-a.
Kako na temelju podataka iz zaprimljene dokumentacije nije bilo moguće donijeti
meritornu odluku, a činjenično stanje iz spisa predmeta upućivalo je da bi se
navedena subvencija poduzetniku Lošinjska plovidba – Brodarstvo d.d. mogla
smatrati državnom potporom, Agencija je svojim zahtjevom klasa: UP/I
430-01/2007-04/41, urbroj: 530-03-07-54-2, od 11. prosinca 2007., zatražila od
Ministarstva dostavu dodatne dokumentacije.
Kako se Ministarstvo nije očitovalo na navedeni zahtjev, Agencija je požurnicom
od 16. siječnja 2008., klasa: UP/I 430-01/2007-04/41, urbroj: 580-03-08-54-03,
zatražila navedeno.
Ministarstvo je 7. veljače 2008. dostavilo zatraženu dokumentaciju, te izračun
planiranih troškova na određenim linijama u 2008. Tom je prilikom iz sustava
državnih potpora Ministarstvo isključilo luku Rijeka navodeći, kao razlog,
činjenicu da poduzetnik Lošinjska plovidba – Brodarstvo d.d. sve manje koristi
ovu luku za feeder servis.
Agencija je potom, putem e-maila, dana 21. veljače 2008., 22. veljače 2008., 25.
veljače 2008., 29. veljače 2008. i 4. veljače 2008., zaprimila dodatnu
dokumentaciju koja se odnosi na kalkulaciju troškova na linijama Gioia Tauro –
Ploče i Gioia Tauro – Bar – Split – Zadar za 2008., temeljem koje bi državne
potpore za ovu godinu, umjesto prvotno planiranih 15.428.400,00 kuna, iznosile
14.998.500,00 kuna. Kao razlog smanjenja iznosa državnih potpora Ministarstvo
navodi zakrčenost luke Gioia Tauro što dovodi do smanjenog broja putovanja
godišnje.
2. PROPISI PRIMIJENJENI TIJEKOM POSTUPKA
PRED AGENCIJOM
Agencija je prilikom vođenja postupka, osim odredbi ZDP-a i Uredbe o državnim
potporama (»Narodne novine«, broj 121/03; dalje: Uredba) koju Agencija
primjenjuje sukladno članku 10. Uredbe o državnim potporama (»Narodne novine«,
broj 50/06), sukladno članku 6. stavku 4. ZDP-a i članku 70. stavku 2. Sporazuma
o stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine – Međunarodni ugovori«, broj
14/01, 14/04, 1/05 i 7/05; dalje: SSP), koji je stupio na snagu 1. veljače
2005., primjenjivala i kriterije i standarde poredbenog prava Europske unije
koji se odnose na državne potpore i to Smjernice Zajednice o državnim potporama
u pomorskom prijevozu (Službeni list Europske unije, serija C, broj 13 od 17.
siječnja 2004; dalje: Smjernice Zajednice broj 13/04).
3. UTVRĐIVANJE ČINJENICA
Na temelju dostavljenih podataka utvrđeno je sljedeće:
Poduzetnik Lošinjska plovidba – Brodarstvo d.d. upisan je u registru Trgovačkog
suda u Rijeci, s matičnim brojem subjekta upisa 040031589, a sa sjedištem u
Malom Lošinju, Privlaka b.b.
Sukladno Pravilniku o razvrstavanju poslovnih subjekata prema Nacionalnoj
klasifikaciji djelatnosti (»Narodne novine«, broj 52/03) osnovna djelatnost
poduzetnika je prijevoz putnika i robe (tereta) morem i priobaljem.
Prema navodima Ministarstva, poduzetnik Lošinjska plovidba – Brodarstvo d.d.
jedini je nacionalni linijski brodar u Republici Hrvatskoj te kao takav nema
konkurencije unutar mreže hrvatskih brodara u međunarodnoj plovidbi i koji ima
obvezujuće ugovore s više megabrodara o obavljanju usluge feeder servisa,
servisa koji je, između ostalog, uključen u pojam međuobalnog povezivanja.
Republika Hrvatska donošenjem Strategije prometnog razvitka iz 1999. prepoznala
je važnost razvijanja ekološki neškodljivog, a gospodarsko korisnog prijevoza s
posebnim naglaskom na važnosti kombiniranog prijevoza u svrhu zaštite prirodnih
vrednota i očuvanja čistog okoliša. Strategijom je određeno da u razdoblju do
2010. osobitu pažnju treba posvetiti razvoju linijskog brodarstva, a radi
unapređenja hrvatske vanjskotrgovinske razmjene, privlačenja tranzitnih tereta
iz susjednih zemalja, sve u cilju korištenja hrvatskih luka i ostale prometne
infrastrukture.
U postupku je utvrđeno kako međuobalno povezivanje, u odnosu na prijevoz tereta
cestovnim putovima, nesumnjivo dovodi do zaštite okoliša. Iz priloženog izračuna
dokazano je da se prilikom davanja 1 eura subvencije feeder servisu ostvari
ušteda od 1,8 eura u korist zaštite okoliša što dovodi do zaključka da
međuobalno povezivanje kao jedan od oblika kombiniranog prijevoza ima manji
negativni utjecaj na okoliš u odnosu na prijevoz tereta cestovnim putovima.
Feeder servis u Republici Hrvatskoj osnovan je u travnju 1999., u svrhu jačanja
konkurentnosti hrvatskih luka Rijeke i Ploče te hrvatskog prometnog pravca.
Osnovna zadaća feeder servisa bila je povezivanja ovih luka s prekrcajnim
kontejnerskim terminalima Gioia Tauro, Taranto i Malta. S vremenom se feeder
servis proširio na luke Kopar (Republika Slovenija), Venecija (Italija), Taranto
(Italija), te Bar, te na hrvatske luke Zadar i Split.
Poduzetnik Lošinjska plovidba – Brodarstvo d.d. u početku je feeder servis
održavao tjedno samo s jednim ro-ro kontejnerskim brodom (Lipa) što se od samog
početka smatralo najsigurnijom feeder uslugom na Mediteranu. Danas se koriste
ukupno tri broda od kojih brod Lošinj prometuje na relaciji Gioia Tauro – Bar –
Split – Zadar, dok na drugoj liniji Gioia Tauro – Ploče prometuje brod Susak ili
brod Srakane.
Nadalje, feeder servisom potiče se preusmjeravanje prometa s cestovnih koridora
na ekološki prihvatljivije (morske) putove, potiče razvoj nedovoljno
iskorištenih lučkih i prometnih kapaciteta, prometnu povezanost Europske unije s
njenim rubnim područjima te perifernim regijama te usmjerava pomorski promet na
korištenje Pan – europskih transportnih koridora Vb i Vc.
U prijedlogu Državnog proračuna Republike Hrvatske za 2008. godinu, prema
navodima Ministarstva, predložena su na Razdjelu 065 – Ministarstvo mora,
turizma, prometa i razvitka, glava 05 – More i promet, P1229 – Zaštita okoliša u
transportu – Aktivnost A 819003 Međuobalna plovidba – Short sea shipping
sredstva u iznosu od 10.000.000,00 kuna.
Vezano uz navedenu subvenciju, Ministarstvo je odredilo na kojim će se linijama
poduzetniku Lošinjska plovidba – Brodarstvo d.d. nadoknađivati troškovi
obavljanja usluge međuobalnog povezivanja. Riječ je o linijama Gioia Tauro – Bar
– Split – Zadar i Gioia Tauro – Ploče. Na svakoj od ovih linija, poduzetnik
Lošinjska plovidba – Brodarstvo d.d. planira koristiti po jedan brod.
U Tabeli 1. Ministarstvo je prikazalo izračun troškova i prihoda na navedenim
linijama.
Tabela 1. PLAN PRIHODA, RASHODA I DRŽAVNIH POTPORA ZA MEĐUOBALNO POVEZIVANJE
I. Linija Gioia Tauro – Ploče
Struktura troškova Iznos
troškova
u USD Prihodiu USD Iznos potpore u USD (kolona
2 × 30%) Iznos
potpore u kn
1 2 3 4 5
1. Fiksni trošak 66.000,00 19.800,00
2. Gorivo i mazivo 45.000,00 13.500,00
3. Lučki troškovi 10.000,00 3.000,00
– Gioia Tauro 6.000,00 1.800,00
– Split 4.000,00 1.200,00
4. Ukupno za jedno putovanje 121.000,00 50.000,00 36.300,00 181.500,00
5. Ukupno za jednu godinu 4.356.000,00 1.800.000,00 1.306.800,00 6.534.000,00

II. Linija Gioia Tauro – Bar –Split -Zadar
Struktura troškova Iznos
troškova
u USD Prihodi
u USD Iznos potpore u USD (kolona
2 × 30%) Iznos
potpore u kn
1 2 3 4 5
1. Fiksni trošak 111.600,00 33.480,00
2. Gorivo i mazivo 65.000,00 19.500,00
3. Lučki troškovi 15.000,00 3.450,00
– Gioia Tauro 4.500,00 1.350,00
– Bar 3.500,00 -
– Split 4.000,00 1.200,00
– Zadar 3.000,00 900,00
4. Ukupno za jedno putovanje 191.600,00 60.000,00 56.430,00 282.150,00
5. Ukupno za jednu godinu 5.748.000,00 1.800.000,00 1.692.900,00 8.464.500,00

III. Ukupni godišnji troškovi obje linije 10.104.000,00 3.600.000,00
2.999.700,00 14.998.500,00

Izvor: dokumentacija poduzetnika Lošinjska plovidba – Brodarstvo d.d.
Obrada: Agencija za zaštitu tržišnog natjecanja
S obzirom na stalnu zakrčenost luke Gioia Tauro, prema posljednjoj procjeni
poduzetnika Lošinjska plovidba – Brodarstvo d.d. jedno putovanje na liniji Gioia
Tauro – Ploče trajat će 10 dana, pa bi godišnje poduzetnik na istoj liniji mogao
ostvariti najviše 36 putovanja. Procijenjeni trošak jednog putovanja na liniji
Gioia Tauro – Ploče iznosit će 121.000,00 USD, dok je prihod po putovanju
procijenjen na 50.000,00 USD. Na godišnjoj razini, ukupni troškovi za planirani
broj putovanja (36) iznosit će 4.356.000,00 USD, a prihodi 1.800.000,00 USD, što
znači da bi poduzetnik na navedenoj liniji ostvarivao godišnji gubitak u iznosu
od 2.556.000,00 USD, odnosno više od 12.000.000,00 kuna. Iz prikazanih troškova
i prihoda po liniji, vidljivo je da potpora u iznosu od 6.534.000,00 kuna,
izračunata temeljem mogućnosti pokrivanja 30 posto ukupnih troškova linije što
proizlazi iz Smjernice zajednice br. 13/04 ne prelazi iznos planiranog gubitka.
Trajanje jednog putovanja na liniji Gioia Tauro – Bar – Split – Zadar
procijenjeno je na 12 dana, što godišnje iznosi najviše 30 putovanja. Prema
Tabeli 1. trošak jednog putovanja na liniji Gioia Tauro – Bar – Split – Zadar
iznosit će 191.600,00 USD, dok će prihod po putovanju iznositi 60.000,00 USD.
Ukupni godišnji troškovi za planirani broj putovanja (30) iznosit će
5.748.000,00 USD, dok će prihodi, kao i na liniji Gioia Tauro – Ploče, iznositi
1.800.000,00 USD. Sukladno navedenom, poduzetnik će na liniji ostvarivati
godišnji gubitak u iznosu od 3.948.000,00 USD, odnosno gotovo 20.000.000,00
kuna. S obzirom na navedeni gubitak na liniji, vidljivo je da potpora u iznosu
od 8.464.500,00 kuna, izračunata temeljem mogućnosti pokrivanja 30 posto ukupnih
troškova linije što proizlazi iz Smjernice zajednice br. 13/04 ne prelazi iznos
planiranog gubitka.
Zaključno, iz priložene tabele pod rednim brojem III. vidljivo je da ukupni
godišnji troškovi obje linije iznose 10.104.000,00 USD, a prihodi 3.600.000,00
USD, pa bi sukladno tome poduzetnik ostvarivao godišnji gubitak u iznosu od
6.504.000,00 USD, odnosno više od 30.000.000,00 kn. Ukupni planirani iznos
državne potpore za obje linije iznosi 14.998.500,00 kn te ne prelazi iznos
gubitka poduzetnika Lošinjska plovidba – Brodarstvo d.d. za obavljanje usluge
međuobalnog povezivanja.
4. ODLUKA VIJEĆA ZA ZAŠTITU TRŽIŠNOG NATJECANJA
Vijeće za zaštitu tržišnog natjecanja razmatralo je Program Međuobalna plovidba
2008. do 2010., namijenjenu poduzetniku Lošinjska plovidba – Brodarstvo d.d. na
svojoj 101. sjednici održanoj 12. ožujka 2008.
Vijeće je prvenstveno trebalo utvrditi je li kriterij za isplatu subvencije ovom
poduzetniku za pokriće troškova poslovanja, predstavlja državnu potporu iz
članka 3. stavka 1. ZDP-a.
Stoga je, prilikom donošenja odluke, Vijeće uzelo u obzir sve činjenice iz
dostavljene dokumentacije, te je utvrđeno da je u konkretnom slučaju riječ o
državnim potporama iz članka 3. stavak 1. ZDP-a, jer će se sredstva dodijeliti
iz državnog proračuna; utvrđeno je kako sredstva predstavljaju potporu koja
korisniku potpore donosi ekonomsku prednost koju isti ne bi ostvario kroz svoje
redovno i normalno poslovanje; utvrđeno je kako se u konkretnom slučaju
predložena sredstva dodjeljuju korisniku na selektivnoj osnovi te kako takvom
dodjelom postoji mogućnost narušavanja tržišnog natjecanja davanjem prednosti na
tržištu korisniku državne potpore osobito u mjeri u kojoj to može utjecati na
ispunjenje međunarodno preuzetih obveza Republike Hrvatske koje proizlaze iz
SSP-a.
Člankom 4. stavak 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisnicima državne potpore bez obzira na oblik državne potpore u mjeri
u kojoj to može utjecati na ispunjenje međunarodno preuzetih obveza Republike
Hrvatske iz SSP-a, dok su člankom 4. stavkama 2. i 3. ZDP-a propisana izuzeća od
opće zabrane.
Vijeće je zatim trebalo utvrditi postoji li mogućnost primjene izuzeća temeljem
članka 4. stavka 3. točke e) ZDP-a, odnosno mogu li se navedena financijska
sredstva namijenjena pokriću troškova poslovanja koja, u principu, predstavljaju
zabranjenu državnu potporu, smatrati kompenzacijom poduzetniku za obavljanje
usluge međuobalnog povezivanja koji bi bez državnih potpora bio onemogućen u
obavljanju usluge prijevoza, uz uvjet da državna potpora predstavlja isključivo
naknadu za obavljanje i provedbu te usluge.
Vijeće je u postupku, sukladno članku 6. stavku 4. ZDP-a i članku 70. stavku 2.
SSP-a, primijenilo i propise Europske unije, te je utvrđeno kako je točkom 10.
Smjernica Zajednice broj 13/04 predviđena mogućnost da država članica dodijeli
potporu za međuobalno povezivanje.
Točkom 10. Smjernica Zajednice međuobalno povezivanje shvaća se kao kretanje
tereta i putnika morskim putem između luka u zemljopisnoj Europi ili između tih
luka i luka u neuropskim zemljama s obalom na zatvorenim morima koja graniče s
Europom.
Državna potpora za međuobalno povezivanje mora ispunjavati sljedeće uvjete:
– potpora ne smije trajati dulje od tri godine i njezina svrha mora biti
financiranje brodarske usluge kojom se povezuju luke;
– usluga mora biti takva da omogući odvijanje cestovnog prijevoza (prvenstveno
tereta) u cijelosti ili djelomice morskim putem, bez preusmjeravanja pomorskog
prometa na način koji je suprotan zajedničkom interesu;
– potpora mora biti usmjerena na provedbu projekta s unaprijed utvrđenim
utjecajem na okoliš vezano uz novu liniju ili unaprjeđenje usluga na postojećoj
liniji, povezivati nekoliko brodovlasnika po potrebi, s najviše jednim
financiranim projektom po liniji i bez obnavljanja, produljenja ili ponavljanja
predmetnom projekta;
– svrha potpora mora biti pokrivanje do 30 posto troškova obavljanja predmetne
usluge ili financiranje kupnje opreme za pretovar radi pružanja predviđene
usluge do 10 posto takvog ulaganja;
– potpora za primjenu projekta mora biti dodijeljena na temelju jasnih kriterija
koji se moraju neprestano primjenjivati. Potporu je potrebno dodijeliti za
projekt koji su odabrala nadležna tijela;
– usluga koja je predmet projekta mora biti gospodarski održiva nakon razdoblja
u kojem je odobrena kao prikladna za javno financiranje;
– potpora ne smije biti uvećana naknadom za javne usluge.
U konkretnom slučaju utvrđeno je da Ministarstvo planira do­djeljivati
subvenciju za pokriće troškova poslovanja na linijama Gioia
Tauro – Ploče i Gioia Tauro – Bar – Split – Zadar poduzetniku Lo­šinj­ska
plovidba – Brodarstvo d.d. od 2008. do 2010., dakle u raz­dob­lju od tri godine,
čime je ispunjen prvi od gore navedenih uvjeta.
Nadalje, Vijeće je u postupku utvrdilo kako se uslugom međuobalnog povezivanja
nesumnjivo omogućava rasterećenje hrvatskih i međunarodnih cestovnih pravaca.
Međuobalnim povezivanjem hrvatskih i talijanskih luka omogućava se brži i
ekonomičniji prijevoz robe morskim putem čime se znatno smanjuje emisija štetnih
plinova, troškovi prijevoza, a što u konačnici rezultira afirmacijom i razvojem
pojedinih morskih luka u Republici Hrvatskoj, odnosno razvojem ukupnog
gospodarskog potencijala Republike Hrvatske.
Važnost međuobalnog povezivanja luka prepoznala je i Europska unija, iz kojeg
razloga je i osmišljen program Marco Polo. Ovaj program čini sastavni dio
europske politike koja ima za cilj smanjivanje cestovne zakrčenosti, negativnog
utjecaja teretnog prometa na okoliš te poboljšanje intermodalnog prometa.
U cilju zaštite okoliša kroz subvencioniranje prijenosa tereta s cestovnog na
pomorski u domaćem i međunarodnom prometu, Ministarstvo je usvojilo program
»Plava autocesta – probni program za 2008.«, kojemu je cilj utvrđivanje novog
programa državnih potpora za međuobalno prometno povezivanje i razvoj
kombiniranog prometa predviđen za razdoblje od 2009. do 2011.
Ovim programom utvrđen je utjecaj cestovnog i kombiniranog prijevoza na okoliš
prema mjerilima koji dokazuju kako model kombiniranog prijevoza ima manji
negativni utjecaj na okoliš u odnosu na prijevoz tereta cestovnim pravcima.
Ministarstvo je za korisnika ove državne potpore izabralo poduzetnika Lošinjska
plovidba – Brodarstvo d.d. koji je, prema navodima Ministarstva, jedini
nacionalni linijski brodar u Republici Hrvatskoj i bez konkurencije unutar mreže
hrvatskih brodara u međunarodnoj plovidbi.
U ovom slučaju Ministarstvo nije provodilo javni natječaj s obzirom na
činjenicu, kako Ministarstvo navodi u zahtjevu, da je temeljem Zakona o javnoj
nabavi (»Narodne novine« broj 117/01) tadašnje Ministarstvo pomorstva, prometa i
veza donijelo Zaključak klasa: UP/I 034-03/02-01/1874, urbroj: 513-15/02-2 od
22. listopada 2002., s uputom i obrazloženjem u kojem se navodi kako se Zakon o
javnoj nabavi ne primjenjuje na nabavu koja, pored ostalog, obuhvaća i usluge
javnog prometa, slijedom čega postoji osnova za dodjelu izravne i pojedinačne
potpore.
Vijeće je nadalje utvrdilo kako potpora za međuobalno povezivanje u konkretnom
slučaju ne premašuje intenzitet od 30 posto ukupnih troškova nastalih
obavljanjem ove usluge te da planirani iznos državne potpore ne prelazi iznos
planiranog gubitka poduzetnika ostvarenog na navedenim linijama.
S obzirom na činjenicu kako je Ministarstvo naknadno izmijenilo izračun troškova
za 2008., opravdavajući izmjene smanjenjem broja putovanja nastalih zbog
zakrčenosti luke Gioia Tauro što za posljedicu ima duže trajanje putovanja,
planirani iznos državne potpore za 2008. iznosi 14.998.500,00 kuna.
Izračun planirane državne potpore temelji se na činjenici da na liniji Gioia
Tauro – Bar – Split – Zadar putovanje traje 12 dana, što godišnje iznosi
maksimalnih 30 putovanja po navedenoj liniji, dok na liniji Gioia Tauro – Ploče
putovanje iznosi 10 dana, što godišnje iznosi maksimalnih 36 putovanja.
Prema izračunima, prikazanim u Tabeli 1. iz točke 3. obrazloženja ovog rješenja,
utvrđeno je da ukupni godišnji troškovi na obje linije, vodeći računa o
maksimalnom broju godišnjih putovanja, iznose 10.104.000,00 USD, dok prihodi
iznose 3.600.000,00 USD. Prema navedenom, poduzetnik će u 2008. ostvarivati
godišnji gubitak od 6.504.000,00 USD, odnosno više od 30.000.000,00 kuna.
Vijeće je stoga utvrdilo da planirani ukupni iznos državne potpore od
14.998.500,00 kuna, odnosno 2.999.700,00 USD, pokriva 46 posto iznosa ukupnog
gubitka poduzetnika Lošinjska plovidba – Brodarstvo d.d. nastalog obavljanjem
usluge međuobalnog povezivanja.
Međutim, Ministarstvo je dužno voditi računa i o činjenici da je unatoč
opravdanom iznosu godišnje državne potpore od 14.998.500,00 kuna, u prijedlogu
Državnog proračuna za 2008. osigurano tek 10.000.000,00 kuna.
Slijedom navedenog, Agencija je temeljem odluke Vijeća odlučila kao u točki I.
izreke ovog rješenja.
Pritom je Vijeće vodilo računa o činjenici da je poduzetnik sklopio više
obvezujućih ugovora s megabrodarima o obavljanju usluge feeder servisa te da
takvi ugovorni odnosi traju od 1999. godine. Poduzetnik bi morao, nakon proteka
trogodišnjeg razdoblja u kojem je odobrena državna potpora u obliku subvencije
za obavljanje usluge feeder servisa, samostalno poslovati na navedenim linijama
bez potpore države, odnosno na odgovarajući način uskladiti postojeće obvezno
pravne odnose s megabrodarima, polazeći od važnosti poslovanja na tržišnim
osnovama u budućnosti.
Nadalje, s obzirom na to da u zahtjevu nisu dostavljeni izračuni troškova za
obavljanje ove usluge na navedenim linijama za 2009. i 2010., Ministarstvo je
dužno voditi računa o maksimalnom broju godišnjih putovanja na linijama Gioia
Tauro – Bar – Split – Zadar i Gioia Tauro – Ploče te da se godišnji iznos
državne potpore mora postupno smanjivati s obzirom na činjenicu da usluga mora
biti gospodarski održiva nakon razdoblja od tri godine.
Ministarstvo je dužno voditi računa o smanjivanju intenziteta dodijeljene
potpore u 2009. i 2010. u odnosu na maksimalnih odobrenih 30 posto troškova za
2008., zato što se godišnji iznos državne potpore mora postupno smanjivati.
Poduzetnik Lošinjska plovidba – Brodarstvo d.d., već u razdoblju
subvencioniranja od 2008. do 2010., mora ostvarivati svake godine sve bolji
poslovni rezultat te na taj način dokazati da će usluga biti gospodarski održiva
nakon trogodišnjeg razdoblja subvencioniranja.
Slijedom navedenog, postoji i obveza poduzetnika, kojemu je država odredila
obvezu obavljanja određene usluge, a koji ujedno obavlja i druge djelatnosti, za
vođenjem odvojenog knjigovodstva kako bi se točno utvrdilo da dodijeljena
financijska sredstva predstavljaju minimalno potrebna sredstva za obavljanje
navedene djelatnosti, odnosno da bi se spriječila prekomjerna kompenzacija
troškova.
Svaki trošak nastao zbog povećanja broja putovanja, morat će se posebno
obrazložiti, jer će se u suprotnom smatrati prekomjernom kompenzacijom koju će
poduzetnik biti obvezan vratiti sukladno članku 15. ZDP-a.
S obzirom na to da je riječ o subvencijama koje predstavljaju naknadu troškova
za obavljanje određene djelatnosti, Ministarstvo je u obvezi voditi posebnu
evidenciju i konačni obračun ostvarenih troškova nastalih obavljanjem iste u
planiranom razdoblju od 2008. do 2010., pazeći da pritom ne dođe do prekomjerne
kompenzacije troškova. Stoga je Agencija, temeljem odluke Vijeća, odlučila kao u
točki II.1. izreke ovog rješenja.
Iznos naknade troškova nastalih obavljanjem određene djelatnosti procijenit će
se temeljem poslovnih rezultata iz prethodne godine, a konačni obračun naknade
izvršit će se krajem tekuće godine.
Dokaz o vođenju evidencije troškova i konačni obračun troškova nastalih
obavljanjem određene djelatnosti za razdoblje od 2008. do 2010., Ministarstvo je
u obvezi dostavljati Agenciji najkasnije do 31. siječnja tekuće godine za prošlu
godinu. Stoga je Agencija, temeljem odluke Vijeća, odlučila kao u točki II.2.
izreke ovog rješenja.
Konačno, sukladno odredbi članka 18. ZDP-a, rješenja Agencije iz članka 13.
ZDP-a objavljuju se u »Narodnim novinama« te je odlučeno kao u točki III. izreke
ovog rješenja.
UPUTA O PRAVNOM LIJEKU
Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.
Klasa: UP/I 430-01/2007-04/41
Urbroj: 580-03-08-54-15
Zagreb, 12. ožujka 2008.

Predsjednica Vijeća
za zaštitu tržišnog natjecanja
**Olgica Spevec, v. r.**

Rješenje, NN 90/2008-2895
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)